Нэгузыужьщ икIи щхьэпагъ пылъщ
Аруан районым и курыт школхэм щылажьэ лагерхэм зыщагъэпсэхуащ икIи я узыншагъэр щрагъэфIэкIуэжащ унагъуэшхуэхэмрэ хуэмыщIахэмрэ къахэкIа сабии 145-м.
Школхэм щыIэ лагерхэм я лэжьыгъэр программэ щхьэхуэм тету убзыхуащ. Абы къыщылъытащ сабийхэм я Iэпкълъэпкъым, я акъылым сыт и лъэныкъуэкIи зегъэужьыным хуэунэтIа щытыкIэ тэмэмхэр къахузэгъэпэщыныр. Абыхэм зыщызыгъэпсэхуахэм зэрыжаIэмкIэ, а лъэхъэнэр гуапэу ягу къинэжащ. Сабийхэм ягу ирихьар ерыскъы щIэщыгъуэхэмкIэ зэрагъэшхам и закъуэкъым, атIэ я къэухьым зезыгъэужь куэд къызэращIари республикэм и нэгузыужь щIыпIэхэм зэрашари къыхагъэщ.
Лагерхэр щылажьэ Нарткъалэ дэт лицейм, Старэ Шэрэдж, Аруан къуажэхэм щыIэ курыт школхэм я унафэщIхэм гулъытэ нэхъ зыхуащIар я деж зыщызыгъэпсэху сабийхэм нэгузыужь Iуэхугъуэ нэхъыбэ къахузэгъэпэщынырщ. Сабийхэм гукъинэж ящыхъуащ Налшык дэт сату нэгузегъэужь IуэхущIапIэ инхэм щалъэгъуа псори.
Апхуэдэу гъащIэм къахуэщхьэпэн Iуэхугъуэ зэхуэмыдэхэми щыгъуазэ ящIащ цIыкIухэр. Ахэр щыIащ автомобиль къалэ цIыкIум икIи езыхэм машинэ къехуэкIыкIэ зэращIэми еплъыжащ, гъуэгум зэрыщызекIуэ хабзэхэр зэращIэри ягъэунэхуащ.
МафIэсгъэункIыфI IуэхущIапIэм и лэжьакIуэхэм я хьэщIэ ныбжьыщIэхэм ирагъэлъэгъуащ я IэщIагъэм зэрыхуэIэкIуэлъакIуэр, мафIэсым къишэ шынагъуэр зыхуэдэри абы зэрызыщыпхъумэфынури гурагъэIуащ.
Сабийхэм я зэфIэкIыр щагъэлъэгъуащ «Мэз Iувхэм я джэ макъ», «Парикмахер Iэзэ», «Лагерым и къэфакIуэ нэхъыфI», «Нэхъ хахуэр», «КъарууфIэхэр, IэкIуэлъакIуэхэр, лIыхъужьхэр» зэпеуэ зэхуэмыдэхэм. Лагерым щылэжьа макъамэ, художественнэ гупжьейхэм наIуэ къащIащ ныбжьыщIэхэм ябгъэдэлъ зэчийр зыхуэдэр.
Сокъур Риммэ.
